b"\n_START_ARTICLE_\nBruto registro tona\n_START_PARAGRAPH_\nBruto registro tona, BRT (angl. gross register ton, GRT, grt, g.r.t.)\xc2\xa0\xe2\x80\x93 matavimo vienetas, kuriuo matuojamas laivo vidinis t\xc5\xabris. 1 bruto registro tona lygi 2,83\xc2\xa0m\xc2\xb3 (t. y., 100 kubini\xc5\xb3 p\xc4\x97d\xc5\xb3)._NEWLINE_Laivo dydis, i\xc5\xa1reik\xc5\xa1tas BRT, yra bruto registro tona\xc5\xbeas (angl. gross register tonnage). Tai suminis vis\xc5\xb3 nuolatos u\xc5\xbedar\xc5\xb3 laivo patalp\xc5\xb3 t\xc5\xabris. Kitas susij\xc4\x99s dydis yra neto registro tona\xc5\xbeas, skai\xc4\x8diuojamas kaip bruto registro tona\xc5\xbeas minus t\xc5\xabris patalp\xc5\xb3, netinkam\xc5\xb3 kroviniams gabenti (pvz., varikli\xc5\xb3 patalpos, laivo kuro talpyklos, \xc4\xafgulos patalpos ir pan.)._NEWLINE_Bruto registro tona\xc5\xbeas n\xc4\x97ra laivo mas\xc4\x97 ar i\xc5\xa1stumto vandens t\xc5\xabris, tad \xc5\xa1io tona\xc5\xbeo negalima painioti su dedveito tona\xc5\xbeu ar vandentalpa._NEWLINE_Bruto registro tona\xc5\xbe\xc4\x85 1854\xc2\xa0m. \xc4\xafstatymi\xc5\xa1kai \xc4\xafteisino D.Britanijos \xc4\xafstatymai, o tona\xc5\xbeo nustatymo metodik\xc4\x85 1849\xc2\xa0m. suk\xc5\xabr\xc4\x97 admirolo George Moorsom komisija._NEWLINE_V\xc4\x97liau bruto ir neto registro tona\xc5\xbeus pakeit\xc4\x97 bendrasis tona\xc5\xbeas (angl. gross tonnage) ir neto tona\xc5\xbeas (angl. net tonnage). Tai \xc4\xafvyko IMO ('Tarptautin\xc4\x97 j\xc5\xabr\xc5\xb3 organizacija') 1969\xc2\xa0m. bir\xc5\xbeelio 23 d. pri\xc4\x97mus Tarptautin\xc4\x99 laiv\xc5\xb3 tona\xc5\xbeo matavimo sutart\xc4\xaf (International Convention on Tonnage Measurement of Ships)._NEWLINE_Nauja tona\xc5\xbeo matavimo ir duomen\xc5\xb3 panaudojimo tvarka visiems naujiems laivams \xc4\xafsigaliojo nuo 1982\xc2\xa0m. liepos 18 d. Jau naudojamiems laivams buvo suteiktas 12\xc2\xa0m. pereinamasis laikotarpis, kad nekilt\xc5\xb3 ekonomini\xc5\xb3 problem\xc5\xb3, kadangi uost\xc5\xb3 ir kiti mokes\xc4\x8diai siejami su laiv\xc5\xb3 tona\xc5\xbeu. Nuo 1994\xc2\xa0m. liepos 18 d. bendrasis ir neto tona\xc5\xbeas, bedimensiai skai\xc4\x8diai, apskai\xc4\x8diuojami naudojant matematines formules, tapo vieninteliais oficialias laiv\xc5\xb3 tona\xc5\xbeo matais. Ta\xc4\x8diau sen\xc5\xb3j\xc5\xb3 laiv\xc5\xb3 apra\xc5\xa1ymuose bruto ir neto registro tonos toliau pla\xc4\x8diai naudojamos."